Un individ s-a filmat în timp ce urina pe mormântul părinților lui Putin. Imaginile au ajuns virale
Data publicării:
Un individ necunoscut s-a filmat în timp ce pare că urinează pe mormântul părinților președintelui rus Vladimir Putin, din cimitirul Serafimovsky din Sankt Petersburg. Imaginile au apărut online chiar în prima zi de alegeri și au devenit rapid virale, scrie Sky News.
Filmarea respectivă a fost postată vineri pe Telegram și a fost distribuită masiv în ultimele ore.
Cu toate acestea, nu se cunoaște data exactă în care imaginile au fost filmate și nici dacă sunt autentice, potrivit sursei citate.
Videoclipul a apărut vineri, chiar în prima zi a alegerilor din Rusia, pe care toată lumea știe că Vladimir Putin le va câștiga. Prima zi de vot din cele trei a fost, totuși, marcată de o serie de incidente, proteste și atacuri la secțiile de votare din țară.
Tot vineri, Putin acuzase Ucraina că încearcă să perturbe acest scrutin prin bombardamente şi tentative de incursiuni pe teritoriul rus la care au participat aproximativ 2.500 de combatanţi veniţi dinspre teritoriul ucrainean, el promiţând că aceste atacuri nu vor rămâne nepedepsite.